In nomine sancte et individuæ Trinitatis. Notum sit omnibus fidelibus christianis quod Johannes de Venos dedit ecclesie Vallislucentis quidquid juris habebat in nemore quod vocatur Eslevergeiz, et in omnibus finibus Cirillei, per manum donni Hugonis Autisiodorensis episcopi. Hoc laudavit Rocelinus, sororius ejus, in curia Autisiodorensis episcopi Hugonis. Hujus doni et laudationis testes fuerunt: Gaufridus, abbas de Rupibus; Ricardus, abbas de Cailloio; Petrus Ruffus, monachus de Pontiniacho; Stephanus, abbas de Meleduno; et Stephanus canonicus et cellerarius; Herbertus de Vilerciaco. Hoc etiam laudavit Guiburdis, soror Johannis, uxor Rocelini et filius ejus Milo. Laudationis hujus testes fuerunt: Martinus, capellanus de Silliniaco, et Guiardus Catus. Hoc quoque factum est apud Silliniacum, ante dominam Agnem matrem domini Daimberti et uxorem ejus dominam Alpain. Et ut hoc ratum et inconcussum omni tempore habeatur, impressione sigilli Hugonis Autisiodorensis episcopi signatur atque firmatur.